Il-prova ta' Abraham U wara dawn il-ġrajja Alla ried iġarrab lil Abraham u qallu: "Abraham!" U hu wieġbu: "Hawn jien!" U qallu: "Aqbad lil ibnek il-waħdieni, li inti tħobb, lil Iżakk; u mur lejn l-art ta' Morija, u hemm offrih b'sagrifiċċju tal-ħruq fuq waħda mill-għoljiet li jien se ngħidlek." U Abraham bakkar mas-sebħ, xedd il-ħmar tiegħu, ħa tnejn mill-qaddejja tiegħu, u lil Iżakk. Qatta' l-ħatab għas-sagrifiċċju tal-ħruq, u qam, u telaq lejn il-post li qallu bih Alla. Fit-tielet jum Abraham rafa' għajnejh, u lemaħ il-post mill-bogħod. U Abraham qal lill-qaddejja tiegħu: "Oqogħdu hawn bil-ħmar, u jien u ż-żagħżugħ immorru sa hemm, u nagħtu qima u nerġgħu lura ħdejkom." U Abraham qabad il-ħatab għas-sagrifiċċju, għabbieh fuq Iżakk ibnu, ħa f'idejh in-nar u s-sikkina, u telqu t-tnejn flimkien. U Iżakk qal lil Abraham missieru: "Missier!" u dak wieġbu: "Hawn jien, ibni." U Iżakk wieġbu: "Hawn huma n-nar u l-ħatab, fejn hu l-ħaruf għas-sagrifiċċju tal-ħruq?" U Abraham wieġbu: "Alla jaħseb hu għall-ħaruf għas-sagrifiċċju, ibni." U baqgħu sejrin it-tnejn flimkien. U waslu fil-post li kien semmielu Alla; u hemm Abraham bena l-artal u firex il-ħatab fuqu, u rabat lil ibnu Iżakk u qiegħdu fuq l-artal, fuq il-ħatab. U Abraham medd idu u qabad is-sikkina biex joqtol lil ibnu. U sejjaħlu l-anġlu tal-Mulej mis-smewwiet u qallu: "Abraham, Abraham!" U dan wieġbu: "Hawn jien." U qallu: "La tmiddx idek fuq iż-żagħżugħ u tagħmillu ebda ħsara; għax issa naf li inti tibża' minn Alla, u ma ċaħħadtnix minn ibnek il-waħdieni." U Abraham rafa' għajnejh, ta ħarsa madwaru, u ra muntun warajh maqbud minn qrunu fil-friegħi. U Abraham mar u qabad il-muntun, u offrieh b'sagrifiċċju tal-ħruq minflok ibnu. U Abraham semma dak il-post: "Jaħweh-jire , jiġifieri, il-Mulej jipprovdi," kif għadu jingħad sal-lum: "Fuq il-muntanja Jaħweh-jire, il-Mulej jipprovdi." U għat-tieni darba l-anġlu tal-Mulej sejjaħ lil Abraham mis-smewwiet u qallu: "Naħlef fuq ruħi - oraklu tal-Mulej - la darba int għamilt ħaġa bħal din, u ma ċaħħadtnix minn ibnek il-waħdieni, jien inbierkek żgur u nkattarlek sewwa lil nislek bħall-kwiekeb tas-sema u bħar-ramel f'xatt il-baħar; u nislek għad jiret bwieb l-għedewwa tiegħu. U jitbierku b'nislek il-ġnus kollha tal-art talli smajt minn kelmti." U Abraham raġa' lura ħdejn il-qaddejja tiegħu, u qabdu u telqu flimkien lejn Birsaba. U Abraham baqa' jgħammar f'Birsaba. Wara dawn il-ġrajja ħabbru lil Abraham u qalulu: "Ara, lil ħuk Naħor ukoll, Milka wilditlu t-tfal: lil Għus, il-kbir; u 'l Buż ħuh; u 'l Kemwel, Aram, u 'l Kesed, u 'l Ħażu, u 'l Pildas, u 'l Ġedlaf, u 'l Betwel." U Betwel wiled 'il Rebekka. Dawn it-tmienja wildithom Milka lil Naħor, ħu Abraham. U l-konkubina tiegħu, li kien jisimha Rewma, wilditlu wkoll 'il Tebaħ, 'il Gaħam, 'il Taħas u 'l Magħka.